CELEX: 52013PC0679
Language: mt
Date: 2013-09-27
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/77/UE dwar l-għoti ta’ assistenza finanzjarja tal-Unjoni lill-Irlanda

|
			
		
		
		52013PC0679
		
			Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/77/UE dwar l-għoti ta’ assistenza finanzjarja tal-Unjoni lill-Irlanda /* COM/2013/0679 final - 2013/0326 (NLE) */
			
				
		
		
			
			   	MEMORANDUM TA’ SPJEGAZZJONI
Sabiex tkun tista'
ssir valutazzjoni dovuta tal-konformità mal-kundizzjonalità skont il-programm
ta’ aġġustament makroekonomiku għall-Irlanda u sabiex jiġi
żgurat l-ikkompletar tar-rieżami finali fil-perjodu ta' żmien allokat
għall-assistenza finanzjarja, id-Deċiżjoni ta’ Implimentazzjoni
tal-Kunsill 2011/77/UE dwar l-għoti ta' assistenza finanzjarja
lill-Irlanda għandha tiġi emendata. L-emenda proposta hija ta’ natura
purament teknika u tirrigwarda l-estensjoni tal-perjodu ta’ disponibilità
tal-assistenza finanzjarja minn tliet snin għal tliet snin u xahrejn.
Il-parametri ewlenin tal-programm ta’ aġġustament makroekonomiku,
notevolment it-tul ta’ żmien tal-programm u l-pakkett finanzjarju globali
jibqgħu l-istess.
F'konformità mal-Artikolu 4
tar-Regolament (UE) Nru 473/2013 dwar skeda ta’ żmien baġitarja
komuni, li daħlet fis-seħħ fit-30 ta’ Mejju 2013,
l-awtoritajiet Irlandiżi se jippubblikaw l-abbozz tal-pjan baġitarju
tagħhom sa mhux aktar tard mill-15 ta’ Ottubru 2013. Barra
minn hekk, ir-riżultati tal-valutazzjoni tal-karta tal-bilanċ skont
il-kundizzjonalità tal-programmi huma mistennija sal-aħħar ta'
Novembru 2013. Għal valutazzjoni komprensiva u mirquma ta’ konformità
mal-kundizzjonalità tal-programm jidher biċ-ċar li jeħtieġ
li jitqiesu l-informazzjoni li hemm fl-abbozz tal-pjan baġitarju u
d-dijanjostika tal-bank. Għalhekk, it-12 u l-aħħar missjoni ta'
rieżami fil-qafas tal-programm Irlandiż ma tistax tibda qabel
il-15 ta' Ottubru 2013. Id-Deċiżjoni ta’
Implimentazzjoni tal-Kunsill 2011/77/UE attwalment tiddikjara li l-assistenza
finanzjarja tkun disponibbli għall-perjodu ta' tliet snin, li jibda
mill-ewwel jum wara d-dħul fis-seħħ tagħha, jiġifieri
l-perjodu ta’ disponibilità tal-assistenza jintemm
fit-8 ta’ Diċembru 2013. Il-proċessi kollha
għall-ikkompletar tar-rieżami u għat-tħejjija tad-dokumenti
meħtieġa jkollhom jiddeffsu fil-ftit ġimgħat li jkun
għad fadal qabel din id-data, bir-riskju li ma jkunx hemm biżżejjed
żmien biex isir skrutinju xieraq waqt il-valutazzjoni tal-konformità kif
ukoll li ma tiġix rispettata l-iskadenza minħabba xi avveniment mhux
previst. F'każ li jiġri dan l-Irlanda titlef l-opportunità li
tieħu l-aħħar żborż. Sabiex jittaffew dawn ir-riskji,
il-perjodu ta' disponibilità tal-programm jista’ jiġi estiż
b’xahrejn.
Ta’ min
wieħed jinnota li tali deċiżjoni ssaħħaħ
il-previdibbiltà tal-iżborż fil-qafas tal-programm. Fl-istess
ħin, hija ttejjeb il-kwalità tal-valutazzjoni ta' rieżami. Dawn
l-effetti jibbenefikaw minnhom kemm il-pajjiżi kredituri kif ukoll
il-pajjiżi debituri u jistgħu jikkontribwixxu għall-istabbiltà
taż-żona tal-euro.
Fid-dawl tal-ispjegazzjonijiet mogħtija
hawn fuq, il-Kummissjoni tqis li l-bidliet, li jinvolvu l-estensjoni
tal-perjodu ta' disponibilità tal-assistenza finanzjarja, huma ta’
benefiċċju sabiex jiġu żgurati l-objettivi tal-programm. 
2013/0326 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li temenda d-Deċiżjoni ta’
Implimentazzjoni 2011/77/UE dwar l-għoti ta’ assistenza finanzjarja
tal-Unjoni lill-Irlanda
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra r-Regolament tal-Kunsill
(UE) Nru 407/2010 tal-11 ta’ Mejju 2010 li jistabbilixxi
mekkaniżmu Ewropew ta' stabbilizzazzjoni finanzjarja[1], u b’mod partikolari
l-Artikolu 3(2) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Fuq talba tal-Irlanda,
il-Kunsill ta assistenza finanzjarja lill-Irlanda (id-Deċiżjoni ta’
Implimentazzjoni 2011/77/UE[2])
bħala sostenn għal programm ekonomiku u ta’ riforma
b'saħħtu biex terġa' tinkiseb il-fiduċja, bil-għan li
l-ekonomija tmur lura għal sitwazzjoni ta’ tkabbir sostenibbli, u
bil-għan li tiġi ssalvagwardjata l-istabbiltà finanzjarja fl-Irlanda,
fiż-żona tal-euro u fl-Unjoni.
(2)       Il-Kummissjoni temmet
l-għaxar rieżami tal-programm ta’ riforma ekonomika Irlandiża
fl-10 ta’ Lulju 2013.
(3)       Tenħtieġ estenzjoni
qasira tal-perjodu ta’ disponibilità tal-assistenza finanzjarja billi din tkun
tippermetti li ssir valutazzjoni komprensiva u mirquma tal-konformità
tal-programm fil-qafas tar-rieżami finali b’diliġenza dovuta, u tkun
tiżgura li d-deċiżjoni dwar ir-rilaxx tal-aħħar
pagament tkun tista’ tipproċedi fil-ħin.
(4)       Fid-dawl ta’ dawn
l-iżviluppi, id-Deċiżjoni ta’ Implimentazzjoni 2011/77/UE
għandha tiġi emendata,
ADOTTA DIN ID-DEĊIŻJONI: 
Artikolu 1
Fl-Artikolu 1(2) tad-Deċiżjoni
ta’ Implimentazzjoni 2011/77/UE, il-kliem “għal tliet
snin” huma sostitwiti bil-kliem “għal tliet snin u xahrejn”.
Artikolu 2
Din
id-Deċiżjoni hija indirizzata lill-Irlanda. 
Artikolu 3
Din
id-Deċiżjoni tiġi ppubblikata f’Il-Ġurnal Uffiċjali
tal-Unjoni Ewropea. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 118, 12.5.2010, p. 1.
[2]               ĠU L 30, 4.2.2011, p. 34.